Author: Kappillani

ALLA JDAWWAL BIL-KELMA TIEGĦU
“Ġesù qal lid-dixxipli tiegħu: ‘Intom u titolbu toqogħdux tlabalbu bħall-pagani; dawn mingħalihom li, iktar ma jgħidu, iktar jinstemgħu. Tkunux bħalhom, għax Missierkom jaf x’teħtieġu, qabel ma titolbuh intom.’”
Mill-Evanġelju skont San Mattew, kapitlu 6, versi 7-8
L-IMGĦAMMED JIRRIFLETTI
“It-talb lill-qalb tagħna jibdel, u jurina aktar ċar min hu Alla tagħna. Għalhekk jeħtieġ li nitkellmu mal-Mulej, mhux bi kliem fieragħ, bħall-pagani, kif iwissina Ġesù. Nitkellmu miegħU bir-realtà: “Ara, Mulej, għandi dil-problema fil-familja, ma’ ibni, ma’ dak, mal-ieħor. X’nista’ nagħmel? Int, Mulej, ma tistax tħallini hekk.’ Dan hu t-talb ... L-Iskrittura tgħidilna li Mosè kien jitkellem mal-Mulej bħala ħabib, ħabib ma' ieħor. Hekk għandu jkun it-talb: liberu, insistenti, li targumenta ma’ Alla, u forsi anki ċċanfru xi ftit: ‘Imma Int, Mulej, wegħedtni dil-ħaġa u m’għamilthiex!’”
Papa Franġisku, Meditazzjoni, ĦABIB LI MIEGĦU TITKELLEM, Dar Santa Marta, Vatikan, 3 ta’ April 2014

L-IMGĦAMMED JISTAQSI LILU NNIFSU
+ Lil Alla, meta u kif inkellmu?
+ Fit-talb tiegħi, lil Alla nagħtih ċans jgħid tiegħu?
L-IMGĦAMMED JINTAFA’ QUDDIEM IL-MULEJ
Irrid nitkellem miegħek, Mulej, kif ħabib jitkellem ma’ ħabib.
Inti, min-naħa tiegħek hekk tagħmel:
tbattal fil-qalb tiegħi kulma hemm fil-qalb tiegħek.
U għalhekk min-naħa tiegħi m’hemmx lok ta’ pożi quddiemek,
m’hemmx lok ta’ reċti miegħek,
m’hemmx lok ta’ tlablib fieragħ. Hemm biss lok ta’ sinċerità kbira li biha jiena nbattal fil-qalb tiegħek kulma jkun hemm fil-qalb tiegħi.
Hekk ikunu l-ħbieb tassew!

24 ta’ Frar 2015 MIXJA LEJN L-GĦID IL-KBIR (7) IT-TLIETA TAL-EWWEL ĠIMGĦA TAR-RANDAN